Temperaturerne nærmer sig frysepunktet om natten, men dagtimerne bliver milde og med gode solchancer.

Første weekend i maj bliver uden regn og med gode chancer for solskin. Til gengæld kan det blive koldt om natten, lyder vejrprognoserne fra DMI. - Det bliver stort set tørvejr hele weekenden, siger vagtchef Tine Zeuthen fra DMI. Fredagen begynder med skyer - især i den sydlige og østlige del af landet, hvor der er risiko for enkelte regndryp. Men i løbet af dagen klarer det op over hele Danmark, og der kommer nogen eller en del sol. Temperaturerne kommer til at ligge mellem 10 og 14 grader. Natten til lørdag falder termometeret en del, og temperaturerne kommer tæt på frysepunktet, da der ikke er nogen skyer og næsten ingen vind. - Man kan godt vågne op til lidt rim i græsset, siger Tine Zeuthen. Lørdag og søndag bliver pæne forårsdage - især i den nordlige og østlige del af Danmark, hvor det holder tørt. - Længst mod sydvest vil der ligge nogle skyer og drille, lyder det fra vagtchefen. Temperaturerne ligger i dagtimerne mellem otte og 13 grader, og natten til søndag bliver lidt varmere end natten før. - Det skyldes, at vinden tiltager i løbet af lørdagen, siger Tine Zeuthen og tilføjer, at blæsten aftager i løbet af søndagen. Næste uge begynder med pænt vejr, men en front presser sig på fra sydvest. DMI forventer, at regnvejret rammer landet natten til tirsdag, og herefter bliver det mere ustadigt - til gengæld bliver vejret mildere.